Ettepanek: NÕUKOGU MÄÄRUS kalapüügivõimaluste jaotamise kohta Euroopa Liidu ja Côte d’Ivoire’i Vabariigi vahelise protokolli (millega määratakse kindlaks lepinguosaliste vahelises kehtivas kalandusalases partnerluslepingus sätestatud kalapüügivõimalused ja rahaline toetus) alusel /* COM/2013/0189 final - 2013/0101 (NLE) */





SELETUSKIRI 1. ETTEPANEKU TAUST Vastavalt nõukogu antud volitustele[1] alustas Euroopa Komisjon Côte d'Ivoire'i Vabariigiga läbirääkimisi Euroopa Ühenduse ja Côte d'Ivoire'i Vabariigi vahelise kalandusalase partnerluslepingu protokolli uuendamise üle. Läbirääkimiste tulemusena parafeerisid läbirääkijad 9. jaanuaril 2013 uue protokolli. Uus protokoll hõlmab viieaastast ajavahemikku alates protokolli ajutise kohaldamise kuupäevast, milleks on artikli 13 kohaselt 1. juuli 2013. Lepingu protokolli peamine eesmärk on sätestada Euroopa Liidu laevade kalapüügivõimalused Côte d'Ivoire'i Vabariigi vetes kalavarude kasutamata ülejäägi piires. Komisjon võttis muu hulgas aluseks sõltumatute välisekspertide poolt koostatud järelhindamise tulemused. Partnerluslepingu üldine eesmärk on tihendada koostööd Euroopa Liidu ja Côte d'Ivoire'i Vabariigi vahel, et luua mõlema lepinguosalise huvides partnerlusraamistik säästva kalanduspoliitika ja kalavarude vastutustundliku kasutuse arenguks Côte d'Ivoire'i kalapüügipiirkonnas. Eelkõige on protokolliga on ette nähtud kalapüügivõimalused järgmiste kategooriate puhul: – 28 tuunikülmutusseinerit, – 10 pinnaõngejadalaeva. Oleks vaja määrata kindlaks kalapüügivõimaluste jaotamispõhimõtted liikmesriikide vahel. Sellest lähtuvalt teeb komisjon nõukogule ettepaneku kõnealune määrus vastu võtta. 2. HUVITATUD ISIKUTEGA TOIMUNUD KONSULTEERIMISE JA MÕJU HINDAMISE TULEMUSED Huvitatud isikutega konsulteeriti ajavahemikku 2007–2013 hõlmanud protokolli hindamise raames. Liikmesriikide ekspertidega konsulteeriti ka tehnilistel koosolekutel. Konsultatsioonid kinnitasid huvi Côte d'Ivoire'i Vabariigi kalandusprotokolli jätkumise vastu. 3. ETTEPANEKU ÕIGUSLIK KÜLG Käesolevat menetlust alustati paralleelselt menetlustega, mis hõlmavad nõukogu otsust protokolli ajutise kohaldamise kohta ning nõukogu otsust protokolli enda sõlmimise kohta. 2013/0101 (NLE) Ettepanek: NÕUKOGU MÄÄRUS kalapüügivõimaluste jaotamise kohta Euroopa Liidu ja Côte d’Ivoire’i Vabariigi vahelise protokolli (millega määratakse kindlaks lepinguosaliste vahelises kehtivas kalandusalases partnerluslepingus sätestatud kalapüügivõimalused ja rahaline toetus) alusel EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 3, võttes arvesse Euroopa Komisjoni ettepanekut ning arvestades järgmist: (1) Nõukogu võttis 12. veebruaril 2008 vastu otsuse (EÜ) nr 151/2008 kirjavahetuse vormis lepingu sõlmimiseks, et kohaldada ajutiselt protokolli, millega määratakse kindlaks Euroopa Ühenduse ja Côte d’Ivoire’i Vabariigi vahelises kalandusalases partnerluslepingus sätestatud kalapüügivõimalused ja rahaline toetus kalapüügiks Côte d’Ivoire’i kalastusvööndites ajavahemikul 1. juulist 2007 kuni 30. juunini 2013[2]. (2) Euroopa Ühendus ja Côte d’Ivoire’i Vabariigi valitsus teatasid teineteisele 18. aprillil 2008 Euroopa Ühenduse ja Côte d’Ivoire’i Vabariigi vahelise kalandusalase partnerluslepingu jõustumiseks vajalike menetluste lõpuleviimisest[3]. (3) Partnerluslepingu uus protokoll (edaspidi „uus protokoll”) parafeeriti 9. jaanuaril 2013. Uue protokolliga nähakse ette liidu laevade kalapüügivõimalused Côte d’Ivoire’i Vabariigi suveräänsete õiguste või jurisdiktsiooni all olevates vetes. (4) Nõukogu võttis [kuupäev] vastu otsuse …/2013/EL[4] uue protokolli allkirjastamise ja ajutise kohaldamise kohta. (5) Tuleks kindlaks määrata meetod kalapüügivõimaluste jaotamiseks liikmesriikide vahel uue protokolli kohaldamisajaks. (6) Nõukogu 29. septembri 2008. aasta määruse (EÜ) nr 1006/2008 (mis käsitleb ühenduse kalalaevadele loa andmist püügitegevuseks ühenduse vetest väljaspool ning kolmandate riikide laevade juurdepääsu ühenduse vetele)[5] artikli 10 lõikega 1 on ette nähtud, et juhul kui selgub, et liidule uue protokolli kohaselt jaotatud kalapüügivõimalusi ei ole täielikult kasutatud, teavitab komisjon sellest asjaomaseid liikmesriike. Kui vastust ei esitata nõukogu kehtestatud tähtajaks, käsitatakse seda kinnitusena, et asjaomase liikmesriigi laevad ei kasuta antud perioodil oma kalapüügivõimalusi täielikult. Nõukogu peaks kõnealuse tähtaja kindlaks määrama. (7) Selleks et liidu laevad saaksid kalapüügitegevust jätkata, on uue protokolli artikliga 13 nähtud ette, et kumbki lepinguosaline võib lepingut ajutiselt kohaldada alates 1. juulist 2013. (8) Seetõttu tuleks hakata käesolevat määrust kohaldama alates uue protokolli ajutise kohaldamise kuupäevast, ON VASTU VÕTNUD KÄESOLEVA MÄÄRUSE: Artikkel 1 1. Euroopa Liidu ja Côte d’Ivoire’i Vabariigi vahelise protokolliga, millega määratakse kindlaks lepinguosaliste vahelise kalandusalase partnerluslepinguga ettenähtud kalapüügivõimalused, (edaspidi „protokoll”) kindlaks määratud kalapüügivõimalused jaotatakse liikmesriikide vahel järgmiselt: – 28 tuunikülmutusseinerit: – Prantsusmaa: 12 laeva – Hispaania: 16 laeva – 10 pinnaõngejadalaeva: – Hispaania: 7 laeva – Portugal: 3 laeva 2. Määruse (EÜ) nr 1006/2008 kohaldamine ei piira Euroopa Ühenduse ja Côte d’Ivoire’i Vabariigi vahelist kalandusalast partnerluslepingut. 3. Kui kooskõlas määruse (EÜ) nr 1006/2008 artikliga 10 liikmesriikide esitatud püügiloataotlused, millele on osutatud lõikes 1, ei ammenda täielikult protokolliga kehtestatud kalapüügivõimalusi, võib komisjon võtta arvesse mis tahes teise liikmesriigi püügiloataotlusi. 4. Ajavahemikuks, mille jooksul liikmesriigid peavad määruse (EÜ) nr 1006/2008 artikli 10 lõike 1 kohaselt kinnitama, et nad ei kasuta lepingu raames eraldatud kalapüügivõimalusi täielikult ära, on kehtestatud kümme tööpäeva arvestatuna kuupäevast, mil komisjon teatab neile, et kalapüügivõimalused ei ole täielikult ära kasutatud. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Määrust kohaldatakse alates 1. juulist 2013. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] Vastu võetud 24. septembril 2012 põllumajandus- ja kalandusnõukogu poolt. [2] ELT L 48, 22.2.2008. [3] ELT L 118, 6.5.2008. [4] ELT C…* [5] ELT L 286, 29.10.2008, lk 33.